Koning Se Wingerd (Sagteband)
F A Venter
Een van die mees aangrypende hoofstukke in die Bybelse geskiedenis word in hierdie klassieke topverkoper meevoerend vertel.
F.A. Venter herskep die bewind van Agab met die gesag en oortuiging van iemand wat diep nagevors en nagedink het. Hy toon Agab as 'n man wat verslinger word tussen die ou Israelitiese waardes en die afvalligheid van sy tyd, waarin sy heidense vrou, Isebel, 'n leidende rol speel. Teenoor Isebel staan die skraal profetiese figuur van Elia. Maar die verhaal is ook die verhaal van Nabot, godvresend, maar nie bereid om te erken dat God die God van alle mense is nie. En van die liefde van Nabot se seun Johanan vir Ada, die dogter van hul heidense dienskneg. Ook die belangrikheid van Johanan in God se plan om Israel te verlos van Agab se slegte regering.
Die skrywer slaag daarin om die botsende magte so teenoor mekaar op te stel, en met fyn besonderhede die vervloë atmosfeer so onmiddellik op te roep, dat dit vir die leser 'n suiwerende belewenis word.
F.A. Venter was bekend vir sy geskiedkundige romans, kortverhale en jeugboeke. Hy het die Hertzogprys vir prosa gekry vir Swart pelgrim en Geknelde land, en die Andrew Murray-prys vir sy outobiografie, Die keer toe ek my naam vergeet het.
Toe die basuingeskal aangehef word, los die werkers in die klipgroef almal hul gereedskap en kyk op na die stadspoort van Samaria. Die menigte voor die poort gaan so aan die juig en skreeu dat die basuine skaars hoorbaar is.
Alle oë is gerig op die optog wat teen die ronde heuwel opkruip na die stadspoort, waar die skare hoe langer hoe opgewondener word. Uit die rumoer styg gaandeweg 'n ritmiese geroep op: "Isebel . . . Isebel . . . prinses Isebel!" Die skare begin die optog tegemoethardloop, strooi blomme in die pad.
'n Lang en indrukwekkende optog dié. Vooraan die gewapende ruiters wat hul perde spoggerig laat kopspeel en dwarspassies uitvoer, die lanse flitsend in die son; dan die drie versierde waens met kappe van Tirreense purper, getrek deur lewendige swart hingste en beskerm deur die manne van 'n hoofman oor honderd; dan 'n lang streep voetgangers in priesterlike klere, vier-vier langs mekaar, baie plegstatig; dan swaar gelaaide oskarre, en kamele met hul drywers, alles in netjiese gelid; en heel agter 'n hoofman met honderd lansiers en een met honderd boogskutters.